6. โครงการในอนาคต

บริษัทมีนโยบายที่จะเพิ่มขอบเขตการให้บริการ
เพื่อให้สอดคล้องกับเป้าหมายในการดำเนินงานภายใต้นโยบายการบริหารและจัดการสิ่งปฏิกูลหรือวัสดุที่ไม่ใช้แล้วแบบครบวงจร
(One Stop Service) ดังนี้

ธุรกิจการรับสัมปทานเป็นผู้บริหารจัดการในโครงการศูนย์บริหารจัดการวัสดุเหลือใช้อุตสาหกรรมของกรมโรงงานฯ

กรมโรงงานอุตสาหกรรมได้จัดตั้งโครงการศูนย์บริหารจัดการวัสดุเหลือใช้อุตสาหกรรม
(เตาเผาขยะอุตสาหกรรม) (“ศูนย์บริหารจัดการฯ”) ขึ้นที่นิคมอุตสาหกรรมบางปู ซอย 1/1C
อำเภอเมือง จังหวัดสมุทรปราการ บนพื้นที่ประมาณ 18 ไร่ ตามมติคณะรัฐมนตรีเมื่อวันที่ 22
กันยายน 2541 โดยได้มีการก่อสร้างขึ้นเมื่อวันที่ 29 กันยายน 2544
และก่อสร้างแล้วเสร็จเมื่อวันที่ 27 กันยายน 2547 มีมูลค่าโครงการประมาณ 1,486 ล้านบาท
เพื่อใช้เป็นโครงการนำร่องในการแก้ไขปัญหาของเสียอุตสาหกรรมหรือกำจัดวัสดุเหลือใช้ทางอุตสาหกรรม
โดยเฉพาะของเสียอันตรายที่เป็นพิษต่อสภาพแวดล้อมที่ยังขาดการจัดการอย่างถูกต้องเหมาะสม
เนื่องจาก ปัจจุบันมีโรงงานอุตสาหกรรมที่ก่อให้เกิดของเสียอันตรายในประเทศไทยประมาณ
20,000 กว่าโรงงาน โดยส่วนใหญ่อยู่ในพื้นที่กรุงเทพฯ และปริมณฑล
และมีของเสียอันตรายจากภาคอุตสาหกรรมปีละประมาณ 1.3 ล้านตัน
และที่จะต้องทำลายโดยวิธีการเผาด้วยเตาเผาอุณหภูมิสูงปีละประมาณ 74,000 ตัน

เตาเผาขยะอุตสาหกรรมจะดำเนินการเผาวัสดุเหลือใช้ดังกล่าวที่อุณหภูมิสูงไม่น้อยกว่า 1,100
องศาเซลเซียส ด้วยเตาเผาแบบหมุน (Rotary Kiln) ซึ่งมีอุปกรณ์ฟอกอากาศที่ทันสมัย
และควบคุมการทำงานทั้งหมดโดยระบบ PLC (Programmable Logic Controller)
และระบบบำบัดกากเถ้าลอยเถ้าหนัก
โดยการปรับเสถียรทำให้เป็นก้อนแข็งแล้วนำไปฝังกลบยังหลุมฝังกลบต่อไป
โดยโครงการประกอบด้วยระบบหลักๆ ได้แก่ ระบบจัดเก็บของเสีย (Waste Storage),
ระบบขนย้ายของเสีย (Waste Handling), ระบบป้อนของเสีย (Feeding System),
ระบบเตาเผาส่วนที่ 1 (Rotary Kiln), ระบบเตาเผาส่วนที่ 2 (Secondary Combustion
System), ระบบสายพานลำเลียงเถ้าหนัก (Bottom Ash Conveyor), หอลดอุณหภูมิอากาศ
(Partial Quench Tower), ระบบฟอกอากาศเสีย (Fuel Gas Cleaning),
ระบบตรวจวัดต่อเนื่อง (Continuous Emission Monitoring),
ระบบปรับเสถียรและทำให้เป็นก้อนแข็ง (Ash Stabilization and Solidification)
โดยศูนย์บริหารจัดการฯ ดังกล่าวสามารถให้บริการเผากำจัดของเสียอันตราย ทั้งที่อยู่ในรูปของแข็ง
กากตะกอน (Sludge) ของเหลว ตัวทำละลาย น้ำมัน ก๊าซ
และมูลฝอยติดเชื้อตามกฎหมายว่าด้วยการสาธารณสุขได้ถึง 48 ตันต่อวัน หรือ 15,000 ตันต่อปี
ทั้งนี้ เพื่อให้การดำเนินการบริหารและประกอบการของศูนย์บริหารจัดการฯ
เกิดความคล่องตัวและมีประสิทธิภาพ
กรมโรงงานอุตสาหกรรมจึงมีความประสงค์ให้เอกชนเข้าดำเนินการบริหารและประกอบการในโครงการดังกล่าว
โดยได้ปฏิบัติตามมาตรา 13
แห่งพระราชบัญญัติว่าด้วยการให้เอกชนเข้าร่วมงานหรือดำเนินการในกิจการของรัฐ พ.ศ. 2535
เนื่องจากเป็นโครงการที่มีมูลค่าเกินกว่า 1,000 ล้านบาท และได้รับอนุมัติจากคณะรัฐมนตรีเมื่อวันที่
21 พฤศจิกายน 2549 ทั้งนี้
เอกชนผู้ประสงค์จะดำเนินการบริหารและประกอบการจะต้องรับผิดชอบในการบริหารและดำเนินการในศูนย์บริหารจัดการฯ
เองทั้งหมด เป็นระยะเวลา 20 ปี และต่อขยายได้อีก 10 ปี
โดยจะต้องดำเนินการให้เป็นไปตามกฎหมายที่เกี่ยวข้องภายใต้การควบคุมของกรมโรงงานอุตสาหกรรม
รวมทั้งต้องจ่ายค่าตอบแทนให้แก่กรมโรงงานอุตสาหกรรมตามเงื่อนไขที่กำหนด
ซึ่งกรมโรงงานอุตสาหกรรมได้มีการออกประกาศกรมโรงงานอุตสาหกรรม
เชิญชวนเอกชนเข้ายื่นข้อเสนอการเข้าดำเนินการบริหารและประกอบการในศูนย์บริหารจัดการฯ
ตามหลักเกณฑ์ วิธีการ และเงื่อนไขที่กำหนด และจะพิจารณาคัดเลือกข้อเสนอด้วยวิธีประมูล
โดยได้กำหนดให้ผู้สนใจส่งข้อเสนอต่อกรมโรงงานอุตสาหกรรมภายในวันที่ 24 พฤษภาคม 2550

บริษัทมีความสนใจเข้าร่วมดำเนินการบริหารและประกอบการโครงการดังกล่าว
เนื่องจากเป็นโครงการที่จะมีส่วนในการช่วยเหลือทางด้านการจัดการของเสียอุตสาหกรรมของประเทศ
และเป็นการดำเนินการอันเกี่ยวเนื่องกับธุรกิจการให้บริการของบริษัทในปัจจุบัน
ซึ่งบริษัทมีความเชี่ยวชาญเป็นอย่างดี นอกจากนี้ยังสามารถเกื้อหนุนต่อการดำเนินธุรกิจของกลุ่มบริษัท
รวมทั้งสามารถได้รับผลตอบแทนจากการเข้าร่วมบริหารและดำเนินการในโครงการได้
ซึ่งในเบื้องต้นบริษัทได้ร่วมกับผู้ร่วมค้าอีก 3 ราย คือ บริษัท ยามาเซ็น โฮลดิ้งส์ จำกัด และบริษัท
ไซตามา ยามาเซ็น จำกัด ซึ่งเป็นกลุ่มผู้ถือหุ้นของบริษัท
และเป็นบริษัทที่มีความเชี่ยวชาญในการจัดการของเสียในประเทศญี่ปุ่น และ บริษัท ซียูบี จำกัด
ซึ่งเป็นบริษัทในประเทศไทย โดยเข้าร่วมยื่นข้อเสนอเป็นกลุ่มกิจการร่วมค้า (Joint Venture)
ต่อกรมโรงงานอุตสาหกรรม

เมื่อวันที่ 22 มกราคม 2551
คณะรัฐมนตรีได้มีมติให้ความเห็นชอบให้กิจการร่วมค้าของบริษัทเข้าดำเนินการบริหารและประกอบการโครงการศูนย์บริหารและจัดการวัสดุเหลือใช้อุตสาหกรรม
(เตาเผาอุตสาหกรรม) โดยกลุ่มผู้ร่วมค้าได้จัดตั้งเป็นนิติบุคคลใหม่ ใช้ชื่อว่า “บริษัท อัคคีปราการ
จำกัด” เพื่อเป็นบริษัทสำหรับการดำเนินกิจการดังกล่าว โดยมีทุนจดทะเบียน 110 ล้านบาท
ซึ่งบริษัทเข้าถือหุ้นร้อยละ 93.99 และมีบริษัท ยามาเซ็น โฮลดิ้งส์ จำกัด ถือหุ้นร้อยละ 5
และบริษัท ซียูบี จำกัด ถือหุ้นร้อยละ 1

ในวันที่ 11 กุมภาพันธ์ 2551 บริษัท อัคคีปราการ จำกัด
ได้ทำพิธีลงนามร่วมกับกรมโรงงานอุตสาหกรรม
ในสัญญาให้ใช้สิทธิดำเนินการบริหารและประกอบการศูนย์บริหารและจัดการวัสดุเหลือใช้อุตสาหกรรม
(เตาเผาอุตสาหกรรม) เป็นระยะเวลา 20 ปีนับแต่วันที่ลงนามในสัญญา
และมีสิทธิยื่นคำร้องขอให้ต่ออายุสัญญาได้อีก โดยจะต้องให้บริการการกำจัดของเสียภายในเวลา 6
เดือนนับแต่วันที่ลงนามในสัญญา ทั้งนี้ บริษัท อัคคีปราการ จำกัด
จะกำหนดจ่ายผลตอบแทนให้แก่ภาครัฐ ซึ่งแบ่งออกเป็น 2 ส่วน ได้แก่
ผลประโยชน์ตอบแทนด้านการเงินปกติ
เป็นเงินตอบแทนการใช้สิทธิดำเนินการบริหารและประกอบการศูนย์ฯ
กำหนดชำระในแต่ละปีของการดำเนินการตามสัญญา 20 ปี และอีกส่วนคือ
ผลประโยชน์ตอบแทนด้านการเงินเพิ่มเติม
ที่คำนวณจากรายได้ค่าบริการกำจัดของเสียทั้งที่เป็นไปตามเกณฑ์ออกแบบและไม่เป็นไปตามเกณฑ์การออกแบบ
ได้แก่ การบริการกำจัดของเสียโดยการเผา
การบริการด้านการปรับคุณภาพของเสียเพื่อเป็นวัตถุดิบและเชื้อเพลิงทดแทน
การบริการขนส่งของเสีย และการบริการตรวจวิเคราะห์ในห้องปฏิบัติการวิเคราะห์
โดยผลตอบแทนจากการลงทุนของบริษัทในครั้งนี้ บริษัทจะได้รับตามอัตราส่วนการถือหุ้น ซึ่งคาดว่า
บริษัท อัคคีปราการจำกัด จะมีรายได้รวมประมาณ 4,200 ล้านบาท
จากผลการดำเนินงานในช่วงระยะเวลา 20 ปี